Интернет IэIэтым къегъэлъагъуэ
«Советская молодежь» газетым илъэс зыбжанэ хъуауэ иригъэкIуэкI Тоp-SMKBR хит-парадым 2014 гъэм и мэкъуауэгъуэм щыщIэдзауэ 2015 гъэм и мэкъуауэгъуэ пщIондэ Интернет IэIэткIэ пашэ хъуа уэрэджыIакIуэхэр, пшынауэхэр Налшык и Къэрал киноконцерт гъэлъэгъуа-пIэм щагъэлъэпIащ.
Пшыхьыр ирагъэкIуэкIащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэ ХьэхъупащIэ ФатIимэрэ Кулиев Къайсын и цIэр зезыхьэ Балъкъэр къэрал драмэ театрым и артист Мизиев Iэубэчыррэ. Абыхэм къыхагъэщащ хит-парадым пашэ щыхъуахэр газетым и напэкIуэцIхэм щIэх-щIэхыурэ къызэрытехуар, илъэсым къриубыдэу зэпеуэм кърикIуахэр къызэщIакъуэжу иджы къызэрагъэнэIуэнур.
Налшык къалэм и сабий гъэсапIэхэмрэ курыт еджапIэхэмрэ екIуалIэхэу АфIэунэ Аринэ, Джэш Мансур, Джанкишиев Ислъам, Мамонтов Михаил, нэгъуэщIхэри фIыуэ ялъагъу усакIуэхэу Гъубжокъуэ Лиуан, Отаров Керим, Маяковский Владимир, Есенин Сергей сымэ я усэхэм къеджащ.
КъБР-м и Парламентым и комитетым и унафэщI Пащты Борисрэ «Советская молодежь» газетым и редактор нэхъыщхьэ Къардэн Мухьэмэдрэ Тоp-SMKBR хит-парадым и щIыхь тхылъхэмрэ саугъэтхэмрэ зыхуагъэфэщахэм иратыжащ. Апхуэдэхэщ Иярэ, Третьяк Татьянэ, Къудей Аскэр, Пэфыф Залинэ, ПащIэ Алим, Щоджэн Айнэ. КъищынэмыщIауэ, Бэч Азэмэтрэ Беслъэней Ренатэрэ зэдыжаIэ «ЩIалэ фIыцIэ» гушыIэ уэрэдыр, Мэремыкъуэ Резуанрэ Гуэнгъэпщ Артуррэ зэдагъэзащIэ уэрэдыр тхьэмахуэ пщIырыпщIкIэ зэкIэлъыпыту пашэу зэрыщытам, «IуэрыIуатэ гуп нэхъыфI» Iыхьэм нэхъыфIу къыщалъыта «Пшыналъэ» гупым кубокрэ щIыхь тхылърэ хуагъэфэщащ. 2014 — 2015 лъэхъэнэм и хит-парадым и «Гран-при»-р «Си дахэ» уэрэдым папщIэ иратащ Хуламханов Къайсын. Абы тхьэмахуэ пщыкIуплIкIэ зэкIэлъхьэужьу япэ увыпIэр иIыгъащ.
Пащты Борис жиIащ газетым илъэс бжыгъэ зыбжанэ хъуауэ иригъэкIуэкI Iуэхум мыхьэнэшхуэ зэриIэр, уэрэджыIакIуэ, пшынауэ зэчиифIэхэр къэгъэнэIуэнымкIэ ар зэрыщхьэпэр.
— Литературэм и илъэсым хыхьэу утыкум усэ къыщеджа сабийхэм уакIэлъыплъын къудейри гухэхъуэт. Ди щIэблэращ ди къэкIуэнур, — къыхигъэщащ абы.
«Урысейм и пощт» IуэхущIапIэм и лэжьакIуэхэми пшыхьым зыкърагъэхьэлIащ. Къызэхуэсахэм Iэмал яIащ «Советская молодежь» газетым 2016 гъэм и япэ илъэс ныкъуэм Iэ традзэну. Концерт нэужьым насыпырыхь джэгур яублащ. Iэ тезыдзахэм ящыщ зы пщащэм абы саугъэт къыщихьащ — газетым и сурэттех Свириденкэ Татьянэ сурэтхэр зытригъэхыну, электрон Iэмалыр къигъэсэбэпу ахэр щызэхуэхьэса альбоми тыгъэ къыхуащIыжыну.
Зэпеуэм хэта артистхэм пшыхьым уэрэдхэр щыжаIащ. ЗэIущIэм и кIэухым зэгъусэу сурэтхэр зытрагъэхащ.
БжьыхьэлI Розэ.
Сурэтхэр Къарей Элинэтрихащ.
